Νέστωρ Κουράκης

Ο Νέστωρ Κουράκης (1947) είναι Έλληνας πανεπιστημιακός και συγγραφέας, ομότιμος καθηγητής εγκληματολογίας στη Νομική Σχολή του Πανεπιστημίου Αθηνών και καθηγητής στο Πανεπιστήμιο Λευκωσίας.

Βιογραφικά στοιχεία 
Γεννήθηκε στην Αθήνα το 1947. Αποφοίτησε από το Κολλέγιο Αθηνών το 1966, όπου ήταν συμμαθητής με τον μετέπειτα Έλληνα πρωθυπουργό Λουκά Παπαδήμο. Είναι παντρεμένος με την αρχιτέκτονα Ευρυδίκη Κουράκη με την οποία έχουν τρία παιδιά.

Σπούδασε στη Νομική Σχολή του Πανεπιστημίου Αθηνών (1971) και στο Τμήμα Οικονομικών και Πολιτικών Επιστημών του Αριστοτελείου Πανεπιστημίου Θεσσαλονίκης. Έπειτα, συνέχισε τις σπουδές του στην Δυτική Ευρώπη, όπου έλαβε το διδακτορικό του δίπλωμα στο Ποινικό Δίκαιο στη Νομική Σχολή του Πανεπιστημίου του Φράιμπουργκ (1978) στη Γερμανία, το Δίπλωμα Ανωτέρων Σπουδών (Diplôme d'études approfondies, DEA) με αντικείμενο στην εγκληματολογία στη Νομική Σχολή του Πανεπιστημίου Πανθεόν-Ασσάς στη Γαλλία (1977), το δίπλωμα του Ινστιτούτου Εγκληματολογίας Παρισίων (Institut de criminologie de Paris, 1979), ενώ την περίοδο 1978 με 1980 εργάσθηκε επιστημονικά στο γερμανικό Ινστιτούτο Μαξ Πλανκ (Φράιμπουργκ) για το Αλλοδαπό και Διεθνές Ποινικό Δίκαιο.

Εξελέγη Καθηγητής της Νομικής Σχολής του Πανεπιστημίου Αθηνών (Τομέας Ποινικών Επιστημών) το 1993,  όπου και παρέμεινε διδάσκοντας για τα επόμενα 21 χρόνια, έως δηλ. την αφυπηρέτησή του το 2014. Εκτοτε ασκεί καθήκοντα τακτικού καθηγητή πλήρους απασχόλησης στο Πανεπιστήμιο Λευκωσίας, Κύπρος.

Το 1996, εξελέγη επισκέπτης καθηγητής στο Κολλέγιο Μπρέισνοους (Brasenose) του Πανεπιστημίου της Οξφόρδης, όπου συνδιοργάνωσε σεμινάριο αντεγκληματικής πολιτικής μαζί με τον καθηγητή Εγκληματολογίας στην Οξφόρδη Roger Hood (οι σχετικές εισηγήσεις εκδόθηκαν σε βιβλίο με τίτλο “Roger Hood & Nestor Courakis, The Changing Face of Crime and Criminal Policy in Europe” University of Oxford, 1999).  Το 2001, ανέλαβε τη διεύθυνση του Εργαστηρίου Ποινικών και Εγκληματολογικών Ερευνών. Η θητεία του ως Διευθυντή του Εργαστηρίου Ποινικών και Εγκληματολογικών Ερευνών και ως Προέδρου του Συμβουλευτικού Σώματος κατά της Διαφθοράς (από το 2013) ολοκληρώθηκε το 2015. Έχει συμμετάσχει στις εργασίες επιτροπών της Ελληνικής Βουλής κυρίως σχετικά με τη λειτουργία των φυλακών και το σωφρονιστικό σύστημα.

Το 1974 του απονεμήθηκε το Βραβείο της Ακαδημίας Αθηνών για το βιβλίο του «Η κατάχρησις δικαιώματος κατά το ιδιωτικόν και δημόσιον δίκαιον». Επίσης, το 2012 εξελέγη τακτικό μέλος της Ευρωπαϊκής Ακαδημίας Επιστημών και Τεχνών. Τον Αύγουστο του 2014 έγινε ομότιμος Καθηγητής (emeritus) στη Νομική Σχολή του Πανεπιστημίου Αθηνών και από τον Σεπτέμβριο του 2014 ανέλαβε καθήκοντα στο Πανεπιστήμιο Λευκωσίας (University of Nicosia) ως Καθηγητής πρώτης βαθμίδας και πλήρους απασχόλησης (Full-time Professor), με αντικείμενο τις Ποινικές Επιστήμες.

Έχει διατελέσει μέλος του Εθνικού Συμβουλίου Ραδιοτηλεόρασης (ΕΣΡ) ενώ το 2008 εκλέχθηκε αντιπρόεδρος του συμβουλίου, ιδρυτικό μέλος και πρώτος πρόεδρος του Κέντρου Παγκόσμιου Ελληνισμού,, ιδρυτικό μέλος και πρόεδρος του Κέντρου Επανένταξης Αποφυλακιζόμενων «Επάνοδος» που εποπτεύεται από το υπουργείο Δικαιοσύνης, ενώ διεύθυνε το Κεντρικό Συμβούλιο για την Πρόληψη της Παραβατικότητας που συνεργάζεται με την τοπική αυτοδιοίκηση με στόχο της πρόληψη της εγκληματικότητας.

Είναι Γενικός Γραμματέας του Διοικητικού Συμβουλίου της Ελληνικής Εταιρείας Εγκληματολογίας. Έχει επίσης χρηματίσει μέλος ΔΣ του Κεντρικού Επιστημονικού Συμβουλίου Φυλακών, της Ελληνικής Εταιρείας Ποινικού Δικαίου, του Οργανισμού κατά των Ναρκωτικών (Ο.ΚΑ.ΝΑ.), της Ένωσης Σφακιανών και του Συλλόγου Αποφοίτων του Κολλεγίου Αθηνών. Είναι, ακόμη, μέλος πολλών ελληνικών και ξένων επιστημονικών συλλόγων και εταιρειών, όπως της Εταιρείας Δικαστικών Μελετών. Έχει διατελέσει επιστημονικός υπεύθυνος της έρευνας για τη «βία στα ελληνικά γήπεδα» (1986-1988), της οποίας τα πορίσματα παρουσιάσθηκαν σε έκθεση με τον τίτλο "Report on the incidence and violence at Greek sports stadiums" προς την 13η διάσκεψη των Υπουργών Αθλητισμού των χωρών-μελών του Συμβουλίου της Ευρώπης. Έχει επίσης οργανώσει και διευθύνει επιστημονικές έρευνες για τις φυλακές ανηλίκων (1993-1994), για τις γυναικείες φυλακές (1994-1996), καθώς και μία επαναληπτική έρευνα (follow-up) για πρώην ανηλίκους κρατουμένους (1999-2002), ήδη, δε ολοκληρώθηκαν υπό την επιστημονική του ευθύνη μία έρευνα για τις συμμορίες ανηλίκων στην Ελλάδα (2002-2004) και μία για το πρόβλημα της ευθανασίας (2005-2007). Συμμετέσχε, ως εκπρόσωπος της Ελλάδος, σε συνδιασκέψεις του Συμβουλίου της Ευρώπης και της Ευρωπαϊκής Ένωσης για θέματα εγκληματολογίας, φυλακών, διαφθοράς, παραβατικών ανηλίκων και αντεγκληματικής πολιτικής. Επίσης έχει λάβει μέρος ως εθνικός εισηγητής σε συνέδρια της Διεθνούς Εταιρείας Ποινικού Δικαίου και του Διεθνούς Συνεδρίου Συγκριτικού Δικαίου. Διετέλεσε μέλος των Επιτροπών που κατήρτισαν τον ισχύοντα Σωφρονιστικό Κώδικα (ν. 2776/1999), τον αναθεωρημένο νόμο περί Ναρκωτικών (ν. 2161/1993), τον αναθεωρημένο Αθλητικό Νόμο (ν. 3057/2002), καθώς και τους δύο νόμους για την Αναθεώρηση του Δικαίου των Ανηλίκων (ν. 3189/2003 και ν. 3860/2010).

Τον Δεκέμβριο 2015 του επιδόθηκε Τιμητικός Τόμος από τους συναδέλφους και μαθητές του. Κατά την τελετή της επίδοσης, ο Πρύτανης του Πανεπιστημίου Αθηνών κ. Θάνος Δημόπουλος προσφώνησε τον Νέστορα Κουράκη ως «ένα από τα πλέον καταξιωμένα μέλη της πανεπιστημιακής μας κοινότητας και έναν  κορυφαίο Εγκληματολόγο».  

Επίσης, τον Σεπτέμβριο 2017 του επιδόθηκε στο Freiburg Γερμανίας (Ινστιτούτο Μαξ-Πλανκ Αλλοδαπού και Διεθνούς Ποινικού Δικαίου) Τιμητικός Τόμος από συναδέλφους του με ξενόγλωσσες συμβολές.

Οι δύο Τιμητικοί Τόμοι είναι δωρεάν προσβάσιμοι στο διαδίκτυο.

Εργογραφία 
Εχει συγγράψει ή επιμεληθεί την έκδοση 35 νομικών βιβλίων και έχει δημοσιεύσει πάνω από 230 αυτοτελείς μελέτες. Εχει ακόμη ασχοληθεί με θέματα αρχαιοελληνικού πολιτισμού και βυζαντινής στρατηγικής.

Στο συγγραφικό και ερευνητικό του έργο ασχολείται κυρίως με ζητήματα Εγκληματολογίας και Ποινικού Δικαίου. Παρακάτω παρουσιάζονται ορισμένα από τα έργα του Έλληνα νομικού:

Παραπομπές

Εξωτερικοί σύνδεσμοι 
 Επίσημη ιστοσελίδα του Νέστωρα Κουράκη
 Η σελίδα του Νέστωρα Κουράκη στον ιστότοπο της Νομικής Σχολής Αθηνών

Έλληνες πανεπιστημιακοί
Έλληνες νομικοί
Έλληνες συγγραφείς
Καθηγητές νομικής Αθηνών